Rogazion di S.Marc 1944
Prime che al cricàs il dì, la piçule procession e jere di ben za inviade. Trê zagos, un cu la Crôs, il muini e il plevan oltri che un pocjis di feminis e cualchi frut. Oms no jerin, chei plui zovins in vuere o scjampâts sù pai monts par sghindâ i Todescs, chei un pôc plui vecjos che a cirivin di mandâ indenant cjamps e stalis. Al jere Sant Marc e le la campagne e jere in flôr, ma che Vierte no saveve di bon.
Levin pai trois cu la Crôs in teste, “A fulgure e tempestate” al diseve il plevan, “libera nos Domine” e rispuindevin lis feminis, tignint strente le man dai fruts che e varessin volût scjampâ e cori pai prâts. “A flagello terraemotus” “libera nos domine”.
Ducj cjapâts te preiere e tai pinsîrs: Ulive e pensave a so fi Bepo che, tornât de Russie al veve dite “sot di lôr jo no torni” e ancje se al çuetave par vie dal pît çamp che si jere conzelât inte ritirade, al veve saltât dal barcon e discolç al jere scjampât pai cjamps, intant che i todescs a cirivin vin e salam platâts in cjase; Miute invezit e preave par Tilio, cjapât in un batude dai Todescs e puartât in tren su pes Gjermaniis, no saveve plui nuie di lui.
Fate le curve, prime di rivâ a le Crosere cu le anconute, le procession si cjate denant une camionete di Todescs che, cu la metraie in man ur da il ALT. I zagos si tirin dongje dal plevan e lui ju sburte daûr de Crôs come se che e podès salvâju, lis feminis e strenzin a sè i fruts spaurîts.
I soldâts Todescs ju fasin meti in rie e il comandant al passe in rassegne che schirie di feminis spauridis, il muini vecjo e clopadiç, il plevan, i fruts tacâts tes cotulis de none o de mari.
Chê puare int no à armis, borsis plenis di robe, no sta lant a puartâ di mangjâ a chei che lôr e clamin “Banditen”.
Dopo un moment che al somee une eternitât , i Todescs si convincin che no àn nuie di platâ e cussì e a vosin: “VIA, VIA”.
Le piçule procession, cul Crist in teste, si torne a inviâ pal troi preant: “A peste, fame et bello” al dîs il plevan cun la vôs che i treme, “Libera nos Domine “ e rispuint les feminis ben planc.
“Ut pacem nobis dones” al dîs plui fuart il plevan, “Te rogamus audi nos” e rispuint le int.
di Tiziana Novello
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn